Образложење

Правни основ за измену Одлуке о јавном градском и приградском превозу путника на територији Града Ниша је члан. 13. став 1. Закона о комуналним делатностима ("Службени гласник РС", број 88/2011, 104/2016, 95/2018 и 94/2024) којим је прописано да скупштина јединице локалне самоуправе одлукама прописује начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији, укључујући и начин плаћања цене комуналне услуге, начин вршења контроле коришћења и наплате комуналне услуге и овлашћења вршиоца комуналне делатности у вршењу контроле и мере које су контролори овлашћени да предузимају.

Чланом 57. Закона о превозу путника у друмском саобраћају ("Службени гласник РС", број 68/2015, 41/2018, 44/2018 - други закон, 83/2018, 31/2019 и 9/2020) прописано је да јединице локалне самоуправе уређују и обезбеђују, у складу са законом, организацију и начин обављања јавног превоза путника који се обавља на територији јединице локалне самоуправе и такси превоза.

ЈКП Дирекција за јавни превоз града Ниша Ниш је дописом број 2787/24 од 17.12.2024. године иницирала измену Одлуке о јавном градском и приградском превозу путника на територији Града Ниша наводећи да је Уговором о јавно-приватном партнерству у области пружања услуга градског и приградског превоза путника на територији Града Ниша, који је потписан између ЈКП Дирекција за јавни превоз Града Ниша Ниш и превозника Ниш-експрес д.о.о. Ниш, за пакет линија 1 и групом понуђача Ласта а.д. Београд и Стрела д.о.о. Обреновац за пакет линија 2, који је у примени од 01.02.2020. године, предвиђено да су превозници у обавези да до истека пете године, од почетка примене Уговора, у аутобусима уграде валидаторе за валидацију карата што подразумева и продају карата без кондуктера.

Увођење система за валидацију карата у јавни градски и приградски превоз путника на територији града Ниша захтева и одређене измене у пратећим актима који уређују наведену област.

У складу са наведеним, нацртом Одлуке о изменама Одлуке о јавном градском и приградском превозу путника на територији Града Ниша предложена је измена чланова 23, 24 и 37 Одлуке о јавном градском и приградском превозу путника на територији Града Ниша („Службени лист Града Ниша“, број 1/2016-пречишћен текст, 18/2017 и 26/2023) као у диспозитиву.

|  |  |
| --- | --- |
|  | В. Д. НАЧЕЛНИКА  Јелена Динчић |
|  |  |